ازمانک : مزن بّشٌ
 مولابخش رئیسی
وت اوں آدینک ءّ چارات ، منی رنگ پهک ءّ بِرگشتگ ات ، من ءّ اے سما بیت که چه پیسرا ، گیشتر رنج اتگاں ، چمٌ اوں چه بے وابی ءّ سُهر ات انت ، گیاسگ ، گیاسگ ءِ پشت ءّ ات . سراوں ایر کت که به وپساں ، اے جهندمیں واب چه منی چمانی ابیلی ءّ هم نه گوست ، چونیں بے روٹیں چاڑے ات ، چونیں نه وشیں مولمے ات .
 چه منی لوگ ءِ هر پرتک ءّ چے سهر بال در آیگ ءّ ات ، چه من ءّ مُشک هم نه ترسگ ءّ ات انت باریں من ءّ چے بیتگ ات ؟! . چه ته ءّ منی رنگ بِر گشتگ ات ، چم گند ءّ من هما مردم اتاں ، بلے منی ته ءِ رنگ بِر گشتگ ات .
من اشکتگ زند ءّ هنچیں وهد کیت ، مردم ءِ ساهیگ هم چه مردم ءّ هزایت ، من هم انچوش اتاں ، من ءّ ساهیگ نیست ات ، انچوش ات که روچ ، منی سرءِ بان ءّ انت ءُ پمارا منی ساهیگ پّهِرتگ ( تتکگ ) . پیسٌ اتگیں جون ءِ بوه ءّ کنگ ءّ اتاں ، مکسک گرنداتاں . یک وهدے منی لوگ ءِ دروازگ ءِ توار پاد آتک ، من په زور پاد آتک ءُ اوشتاتاں ، دیوال اوں گراں کت دیم په دروازگ ءّ روگ ءّ لگٌ اتاں ، منی پاداں پزه نیست ات ، په واری ے دروازگ ءِ نیمگ ءّ روگ ءّ اتاں . دروازگ اوں پچ کت ، سُوالی لوگ ءّ انت ؟ . من ءّ انچوش بیت اے نام ، من ساری ءّ هم اشکتگ ، هما زمانگاں که من مردمے بیتگاں ، منی نام سُوالی بیتگ . منی مات ءُ پت ءّ من ءّ چه شاه لاهوت ءّ پنڈاتگ ، پمارا منی نام اش سُوالی ایر کت . من جست کت : کجام سُوالی ؟! ، کحام سُوالی لوٹ ےْ ؟! . اے لوگ ءّ زندگیں جونے هست انت . سُوالی دلمرادءّ گوشاں ، کماش ، کجام دلمراد ؟! ، اے دلمراد کئے انت ؟! . دلمراد سُوالی ءِ پت بیتگ ، مزن بّشٌ ءّ ڈّس ءّ کُشتگ . مزن بّشٌ ؟! . هؤ …….. مزن بّشٌ ءّ ، ڈّسے کپتگ ، مکراں ءِ بازیں مردمے بیران بیتگ انت ، هما سال ءّ که چه آزمان ءّ ماهیگ رتکگ . هاهاهاها……….. هاهاهاهاهاها چه آزمان ءّ کدی ماهیگ هم رچیت ؟! ، هنچیں دروگ بند که بوٹُک اش پاد ءّ به بیت ، دیوال ءّ هم به لِچٌ انت ، تئی دروگ ءّ بوٹُک هم پاد ءّ نیست ، دیوال ءّ هم نه لِچ ایت . تئی زانگ ءّ من دروگ بند گ ءّ یاں ؟! . من نه زاناں ، بلے اینچک زاناں ، من سُوالی ءّ پجٌه نیاراں ، من گڑاکگ دروازگ بست .
 من وتی دل ءّ گوشت : تهنا منی ته ءِ دروشم نه انت که بِرگشتگ ، منی چم گند ءِ دروشم هم گش اتگ ، من پهک ءّ بیران بیتگاں ، من وت هم نه زاناں من کیاں ، ، من مزن بّشٌ هم شموشتگ ، من ءّ وتی پت ءِ مرگ ءِ روچ هم یاد نه انت ، من نی الم اتاں که من زندگیں جونے آں ، جونے که ڈونڈ ءِ بوه ءّ کنگ ءّ انت ، مردم مِرانت ، پیسٌ انت ، من زندگا پیسٌ اتگاں ، منی لوگ ءِ پرتکاں چے سُهر بال در آیگ ءّ ات ، چه من ءّ مُشک هم نه ترسگ ءّ ات انت ، چه زندگیں جونے ءّ کئے تُرسیت ؟! . دست پاداوں درد کنگ ءّ ات انت ، بے تاهیراتاں ، کڑیاب اتاں ، بے چاڑاتاں ، وت هم نه زانت اوں من ءّ چے مرگ ات ، منی دابیں مردم پرچه پیداگ بنت ، آ هم په هزار هیرات کنگ ءُ گریوگ ءُ زاری ءّ پد !!!!!!!!!! . ساه اوں پیسٌ اتگیں هئیک ءِ بوه ءّ کنگ ءّ ات ، باریں ، من ءّ چے مرگ ات ؟ ، چه ته ءّ پیسٌ اتگ اتاں ، منی چم گندی دروشم وّ پهک ءّ گش اِتگ ات ، منی لوگ ءِ پرتکاں چے سُهر بال در آیگ ءّ ات ، چه من ءّ مُشک هم نه تُرسگ ءّ ات انت . من وتی پت ءِ نام که دلمراد بیتگ ، پهک ءّ شموشتگ ، پتے که من ءّ ےْ چه شاه لاهوت ءّ پنڈ اتگ ات ، من ءّ مزن بّشٌ هم یاد نه ات .
کُمب _________ چهبا ر 95/10/10